CELEX: 
Language: sk
Date: 2021-11-25 00:00:00
Title: VYKONÁVACIE NARIADENIE KOMISIE (EÚ) …/... ktorým sa mení príloha VI k vykonávaciemu nariadeniu (EÚ) 2019/2072, pokiaľ ide o uvedenie konzumných zemiakov z Bosny a Hercegoviny, Čiernej Hory a zo Srbska do Únie, a ktorým sa zrušujú vykonávacie rozhodnutia 2012/219/EÚ a (EÚ) 2015/1199

VYKONÁVACIE NARIADENIE KOMISIE (EÚ) …/...
            
            
               z 25. 11. 2021
            
            
               ktorým sa mení príloha VI k vykonávaciemu nariadeniu (EÚ) 2019/2072, pokiaľ ide o uvedenie konzumných zemiakov z Bosny a Hercegoviny, Čiernej Hory a zo Srbska do Únie, a ktorým sa zrušujú vykonávacie rozhodnutia 2012/219/EÚ a (EÚ) 2015/1199
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES
                  1
               , a najmä na jeho článok 40 ods. 2,
            
            
               keďže:
            
            
               (1)V zápise 17 prílohy VI k vykonávaciemu nariadeniu Komisie (EÚ) 2019/2072
                  2
                sa zakazuje uvedenie hľúz druhov Solanum L. a ich hybridov, iných ako hľúz špecifikovaných v zápisoch 15 a 16 uvedenej prílohy vrátane hľúz Solanum tuberosum L. (ďalej len „špecifikovaná rastlina“) s pôvodom v určitých tretích krajinách do Únie.
            
            
               (2)Uvedený zákaz sa nevzťahuje na európske tretie krajiny a určité oblasti uvedené v zozname v zápise 17 štvrtom stĺpci písmene b) prílohy VI k vykonávaciemu nariadeniu (EÚ) 2019/2072, ak sú uznané ako krajiny alebo oblasti bez výskytu škodcu Clavibacter sepedonicus (Spieckermann a Kotthoff) Nouioui et al. (ďalej len „špecifikovaný škodca“), ktorý spôsobuje krúžkovitosť zemiaka, alebo ak sú ich právne predpisy uznané za rovnocenné s pravidlami Únie týkajúcimi sa ochrany proti danému škodcovi.
            
            
               (3)Z informácií, ktoré poskytla Čierna Hora a ktoré súviseli s každoročným zisťovaním v rokoch 2010 až 2020, a z informácií zhromaždených počas auditu Komisie týkajúceho sa odvetvia zemiakov, ktorý sa v uvedenej krajine uskutočnil v novembri 2019, vyplýva, že špecifikovaný škodca sa v Čiernej Hore nevyskytoval. V reakcii na odporúčania uvedené v záverečnej správe z auditu týkajúce sa zlepšenia kontrol zdravia rastlín v odvetví zemiakov daná krajina vypracovala uspokojivý plán následných opatrení. Je preto vhodné uznať Čiernu Horu za krajinu bez výskytu škodcu Clavibacter sepedonicus (Spieckermann a Kotthoff) Nouioui et al. a povoliť dovoz konzumných zemiakov z Čiernej Hory do Únie, keďže sa považuje za krajinu bez výskytu špecifikovaného škodcu.
            
            
               (4)Vo vykonávacom rozhodnutí Komisie 2012/219/EÚ
                  3
                sa uznalo Srbsko a vo vykonávacom rozhodnutí Komisie (EÚ) 2015/1199
                  4
                sa uznala Bosna a Hercegovina za krajiny bez výskytu špecifikovaného škodcu.
            
            
               (5)Keďže na základe výsledkov príslušného zisťovania a auditov sa situácia v Bosne a Hercegovine a v Srbsku od prijatia uvedených vykonávacích rozhodnutí nezmenila, predmetné tretie krajiny sa naďalej považujú za krajiny bez výskytu špecifikovaného škodcu a uvádzanie konzumných zemiakov dopestovaných na ich území do Únie by sa malo povoliť.
            
            
               (6)S cieľom zaistiť, že Bosna a Hercegovina, Čierna Hora, Srbsko a Spojené kráľovstvo sú naďalej bez výskytu špecifikovaného škodcu, by sa od týchto tretích krajín malo vyžadovať, aby do 30. apríla každého roka predložili Komisii výsledky zisťovania z predchádzajúceho roka, ktoré potvrdzujú, že sa na ich území nevyskytuje špecifikovaný škodca, keďže by sa tým zabezpečilo najvhodnejšie obdobie na primeraný zber a predloženie uvedených výsledkov.
            
            
               (7)Písmená b) a c) v štvrtom stĺpci zápisu 17 prílohy VI k vykonávaciemu nariadeniu (EÚ) 2019/2072 by sa preto mali zodpovedajúcim spôsobom zmeniť, aby sa týkali aj Bosny a Hercegoviny, Čiernej Hory, Srbska a Spojeného kráľovstva.
            
            
               (8)V záujme právnej zrozumiteľnosti by sa vykonávacie rozhodnutia 2012/219/EÚ a (EÚ) 2015/1199 mali zrušiť.
            
            
               (9)Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
            
               PRIJALA TOTO NARIADENIE:
            
            
               Článok 1
            
            
               Príloha VI k vykonávaciemu nariadeniu (EÚ) 2019/2072 sa mení v súlade s prílohou k tomuto nariadeniu.
            
         
         
            
               Článok 2
            
            
               Vykonávacie rozhodnutia 2012/219/EÚ a (EÚ) 2015/1199 sa zrušujú.
            
            
               Článok 3
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 25. 11. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
               
            
         
         
            
                  
                     (1)
                  
                        Ú. v. EÚ L 317, 23.11.2016, s. 4.
               
               
                  
                     (2)
                  
                        Vykonávacie nariadenie Komisie (EÚ) 2019/2072 z 28. novembra 2019, ktorým sa stanovujú jednotné podmienky vykonávania nariadenia Európskeho parlamentu a Rady (EÚ) 2016/2031, pokiaľ ide o ochranné opatrenia proti škodcom rastlín, a ktorým sa zrušuje nariadenie Komisie (ES) č. 690/2008 a ktorým sa mení vykonávacie nariadenie Komisie (EÚ) 2018/2019 (Ú. v. EÚ L 319, 10.12.2019, s. 1).
               
               
                  
                     (3)
                  
                        Vykonávacie rozhodnutie Komisie 2012/219/EÚ z 24. apríla 2012, ktorým sa Srbsko uznáva za krajinu bez výskytu Clavibacter michiganensis ssp. sepedonicus (Spieckerman a Kotthoff) Davis et al. (Ú. v. EÚ L 114, 26.4.2012, s. 28).
               
               
                  
                     (4)
                  
                        Vykonávacie rozhodnutie Komisie (EÚ) 2015/1199 zo 17. júla 2015, ktorým sa Bosna a Hercegovina uznáva za krajinu bez výskytu Clavibacter michiganensis ssp. sepedonicus (Spieckerman a Kotthoff) Davis et al. (Ú. v. EÚ L 194, 22.7.2015, s. 42).
               
            
      
    ---documentbreak--- 
      
         
         
            
               SK
            
            
               PRÍLOHA
            
            
               V zápise 17 štvrtom stĺpci prílohy VI k vykonávaciemu nariadeniu (EÚ) 2019/2072 sa text nahrádza takto:
            
            
               „Tretie krajiny alebo regióny okrem:
            
            
               a)
                     Alžírska, Egypta, Izraela, Líbye, Maroka, Sýrie, Švajčiarska, Tuniska a Turecka
            
            
               alebo
            
            
               b)
                     krajín a regiónov, ktoré spĺňajú tieto ustanovenia:
            
            
               i) sú jednou z týchto krajín/jedným z týchto regiónov:
            
            
               Albánsko, Andorra, Arménsko, Azerbajdžan, Bielorusko, Kanárske ostrovy, Faerské ostrovy, Gruzínsko, Island, Lichtenštajnsko, Moldavsko, Monako, Severné Macedónsko, Nórsko, Rusko [iba tieto časti: Centrálny federálny kraj (Tsentralny federalny okrug), Severozápadný federálny kraj (Severo-Zapadny federalny okrug), Južný federálny kraj (Yuzhny federalny okrug), Severo-Kaukazský federálny kraj (Severo-Kaukazsky federalny okrug) a Privolžský federálny kraj (Privolzhsky federalny okrug)], San Maríno a Ukrajina
            
            
               a
            
            
               ii) spĺňajú jedno z týchto ustanovení:
            
            
               – sú uznané za krajiny/regióny bez výskytu škodcu Clavibacter sepedonicus (Spieckermann a Kotthoff) Nouioui et al. v súlade s postupom uvedeným v článku 107 nariadenia (EÚ) 2016/2031 alebo
            
            
               – ich právne predpisy sú uznané za rovnocenné s pravidlami Únie týkajúcimi sa ochrany proti škodcovi Clavibacter sepedonicus (Spieckermann a Kotthoff) Nouioui et al. v súlade s postupom uvedeným v článku 107 nariadenia (EÚ) 2016/2031
            
            
               alebo
            
            
               c)
                     Bosny a Hercegoviny, Čiernej Hory, Srbska a Spojeného kráľovstva*, ak je splnená táto podmienka: uvedené tretie krajiny do 30. apríla každého roka predložia Komisii výsledky zisťovania z predchádzajúceho roka, ktoré potvrdzujú, že sa na ich území nevyskytuje škodca Clavibacter sepedonicus (Spieckermann a Kotthoff) Nouioui et al.
            
            
               _____________
            
            
               * V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, a najmä s článkom 5 ods. 4 protokolu o Írsku/Severnom Írsku v spojení s prílohou 2 k uvedenému protokolu odkazy na Spojené kráľovstvo na účely tejto prílohy nezahŕňajú Severné Írsko.“